*Projekts*

**Latvijas Republikas Saeimas**

**Budžeta un finanšu (nodokļu) komisijai**

*Par Latvijas pievienošanos*

*Eiropas vietējo pašvaldību hartas*

*9.panta 8.punktam*

Ministru kabinets ir saņēmis Latvijas Republikas Saeimas Budžeta un finanšu (nodokļu) komisijas 2017.gada 8.novembra vēstuli Nr.111.9/2-172-12/17, kurā Ministru kabinets tiek aicināts atbalstīšanas gadījumā iesniegt kā Ministru kabineta virzītu likumprojektu “Grozījumi likumā “Par 1985.gada 15.oktobra Eiropas vietējo pašvaldību hartu”” (turpmāk – Likumprojekts).

2017.gada 5.oktobra Ministru kabineta un Latvijas Pašvaldību savienības vienošanās un domstarpību protokolā pie vidēja termiņa budžeta 2018.-2020.gadam ir panākta vienošanās atbalstīt Latvijas Pašvaldību savienības lūgumu par Latvijas pievienošanos Eiropas vietējo pašvaldību hartas (turpmāk – Harta) 9.panta 8.punktam, kas nosaka: “Lai varētu izdarīt aizņēmumus kapitālieguldījumu finansēšanai, vietējām varām likuma robežās jābūt pieejamam nacionālajam kapitāla tirgum”.

Tā kā pašvaldību aizņēmumi vistiešākajā mērā ietekmē (palielina) pašvaldību budžetu deficītu, līdz ar to arī vispārējās valdības budžeta deficītu, jautājums par Latvijas pievienošanos Hartas 9.panta 8.punktam ir detalizēti jāizvērtē kontekstā ar spēkā esošajiem normatīvajiem aktiem, tajā skaitā Fiskālas disciplīnas likuma normām, apzinot nepieciešamos grozījumus tajā. Līdz ar to Likumprojekts būtu virzāms kopā ar pārējiem nepieciešamajiem normatīvo aktu, to grozījumu projektiem, tajā skaitā normatīvo aktu regulējumu par Hartas 9.panta 8.punkta piemērošanas nosacījumiem.

Vienlaikus informējam, ka esošā aizņemšanās kārtība nodrošina fiskāli atbildīgu pašvaldību saistību uzņemšanos un garantē ik vienai pašvaldībai finanšu resursu pieejamību attīstībai un prioritāro investīciju projektu īstenošanai. Tādējādi pašvaldībām, saņemot aizņēmumus  no Valsts kases uz izdevīgiem nosacījumiem, ir iespēja sakārtot un attīstīt savu infrastruktūru, nodrošinot pašvaldības funkciju izpildi. Turklāt ar Latvijas Pašvaldību savienību ir panākta vienošanās par 2018.gada aizņemšanās nosacījumiem, kas noteikti 2017.gada 5.oktobra Ministru kabineta un Latvijas Pašvaldību savienības vienošanās un domstarpību protokolā pie 2018.gada budžeta un attiecīgi Valsts prezidenta 2017.gada 6.decembrī izsludinātajā likumā “Par valsts budžetu 2018.gadam”.

Ņemot vērā minēto, Finanšu ministrija jau tuvākajā laikā uzsāks darbu pie Latvijas pievienošanās Eiropas vietējo pašvaldību hartas 9.panta 8.punktam jautājuma detalizēta izvērtējuma, vienlaikus diskutējot ar Latvijas Pašvaldību savienības pārstāvjiem par optimālāko risinājumu.

Ministru prezidents M.Kučinskis

Iesniedzējs:

finanšu ministre D.Reizniece - Ozola